Barbie-pop met Down se sindroom bekend gestel(Foto: Mattel) Ontmoet die eerste Barbie-pop met Down se sindroom. Mattel, die Amerikaanse speelgoedreus wat Barbie & Dolls vervaardig, het saam met die nasionale Down se sindroom-vereniging (NDSS) in die VSA gewerk om ŉ pop te skep wat ook behoorlik hulde aan hierdie gemeenskap bring. Mattel sê hulle wou die pop skep om “alle kinders in staat te stel om hulself in Barbie te sien”. “Ons is baie trots om ŉ Barbie-pop met Down se sindroom bekend te stel om die wêreld rondom ons beter te weerspieël en om ons verbintenis tot die viering van insluiting te bevorder,” sê Lisa McKnight, uitvoerende adjunkpresident en wêreldhoof van Barbie & Dolls by Mattel. Die pop se vorm, kenmerke, kleredrag, bykomstighede en verpakking is deeglik deurdink om te verseker dat dit iemand met Down se sindroom akkuraat verteenwoordig. Betekenisvolle simbole is ook in die pop se uitrusting ingewerk. (Foto: Mattel) Die skoenlappers op die pop se rok, asook die geel en blou kleure, is simbole wat met Downsindroom-bewustheid verbind word. Selfs die pienk hangertjie om haar nek het betekenis. Die drie pyle wat opwaarts wys is ingesluit om die chromosoom – wat individue met Down se sindroom het – te verteenwoordig. “Dit was ŉ eer om saam met Barbie aan die nuwe Barbie-pop met Down se sindroom te werk,” sê Kandi Pickard, NDSS-president en uitvoerende hoof. “Dit beteken so baie vir ons gemeenskap, wat vir die eerste keer met ŉ Barbie-pop kan speel wat soos hulle lyk. “Hierdie Barbie dien as ŉ herinnering dat ons nooit die krag van verteenwoordiging moet onderskat nie. “Dit is ŉ groot stap vorentoe vir insluiting en ŉ oomblik wat ons vier.” In die verlede is Mattel se Barbie-poppe gekritiseer omdat dit onrealistiese skoonheidstandaarde stel. Die maatskappy probeer egter om daarmee weg te doen deur meer diverse poppe bekend te stel. Hulle het die afgelope paar jaar ook Barbie- en Ken-poppe met rolstoele, gehoorapparate en selfs kunsledemate bekend gestel. Volgens Mattel is die Down se sindroom-popversameling sy “mees diverse en inklusiewe pop-reeks, wat ŉ verskeidenheid velkleure, oogkleure, haarkleure, liggaamsbou, gestremdhede en modes bied, om selfs meer stories te inspireer”. “Ons doel is om alle kinders in staat te stel om hulself in Barbie te sien, terwyl ons ook kinders aanmoedig om met poppe te speel wat nie soos hulle lyk nie. Popspeel buite ŉ kind se eie geleefde ervaring kan begrip help aanleer en ŉ groter gevoel van empatie opbou, wat lei tot ŉ wêreld met groter aanvaarding,” sê McKnight. (Foto: Mattel)